钦定古今图书集成/理学汇编/字学典/第118卷 > 陈登
## 钦定古今图书集成/理学汇编/字学典/第118卷 > 陈登

按《东里集》：“陈登字思孝，长乐人。举才学为浮梁丞。永
乐甲申，诏吏部简能书者储翰林，思孝以篆籀最先
至。时吴中滕用亨待诏翰林，工篆籀，自视天下无愈
己者，且恃春秋高，轻后进，往往折屈之。稠人广坐中，
思孝就用亨语之戾许叔重者十数事相辨难，用亨
乃始默默不复自矜。时四明王尹实篆书擅名海内”，
考据精博，亦推让思孝。思孝于六书本原，精考详究，
周秦以来石刻，虽残缺剥落，岁月氏名无可考审，度
其出某代某人，率中七八，其收蓄之富，欧阳文忠、赵
明诚之后所仅见。居翰林十年，擢中书舍人，朝廷大
扁，率出其手，四方求者无虚日。